钦定古今图书集成/明伦汇编/官常典/第668卷 > 《奉和随王殿下十六首》南齐·谢朓
## 钦定古今图书集成/明伦汇编/官常典/第668卷 > 《奉和随王殿下十六首》南齐·谢朓

高秋夜方静，神居肃且清。闲阶涂广露，凉宇澄月阴。
婵娟影池竹，疏芜散风林。渊情协爽节，咏言兴德音。
暗道空已积，干直愧蓬心。

星回夜未艾，洞房凝远情，云阴满池榭，中月悬高城。
乔木含风雾，行雁飞且鸣。平台盛文雅，西园富群英。
芳庆良永矣，君王嗣德声，眷此《伊》《洛》咏，载怀汾水情。
顾己非丽则，恭惠奉仁明。观淄咏已失，怃然愧簪缨。
神心遗魏阙，中想顾汾阳。肃景怀辰豫，捐玦剪山杨。
时惟清夏始，云景暧含芳。月阴洞野色，日华丽池光。
草含亭皋远，霞生川路长。端坐闻鹤引，静瑟怆复伤。
怀哉泉石思，歌咏郁琼相。春塘多迭驾，言从伊与商。
衮职眷英览，独善伊何忘。愿辍东都远，弘道侍云梁。
睿心重离析，岐路清江隈。四面寒飙举，千里白云来。
川长别管思，地迥翻旗回。还顾昭阳阙，超远章华台。
置酒巫山日，为君停玉杯。

桂楼飞绝限，超远向江岐。轻寒霁广甸，微风散清漪。
连连绝雁举，渺渺青烟移。严城乱芸草，霜塘凋素枝。
气爽深遥瞩，豫永聊停曦。即己终可悦，盈尊且若斯。
念深冲照广，业阐清化元。端仪穆金殿，敷教藻琼筵。
船湛轻帷霭，磬转芳风旋。卷辔栖道树，方津棹法舷。
归兴凭大造，昭涂良易筌元冬寂修夜，天围静且开。亭皋霜气怆，松宇清风来。
高琴时以思，幽人多感怀。幸藉汾阳想，岭首正徘徊，
怆怆绪风兴，祁祁族云布。严气集高轩，稠阴结寒树。
日月谬论思，朝夕承清豫。徒藉小山文，空揖章台赋。
肃景游清都，修簪侍兰室。累榭疏远风，广庭丽朝日。
穆穆神仪静，愔愔道言密。一餐系灵表，无吝科年历。
清房洞已静，闲风伊夜来。云生树阴远，轩广月容开。
宴私移烛饮，游赏藉琴台。风猷冠淄邺，衽舄愧唐枚。
方池含积水，明月流皎镜。规荷承日泫，彯鳞与风泳。
上善叶渊心，止川测动性。幸是方春来，侧点游濠盛。
浮云西北起，飞来下高堂。合散轻帷表，飘舞桂台阳。
遥阶收委羽，平地如夜光。眷言金玉照，顾惭兰蕙芳。
炎光缺风雅，宗霸振时沦。龙德待云雾，令图方再晨。
岁远荒城思，霜华宿草陈。英威遽如是，徘徊岐路人。
分悲玉瑟断，别渚金樽倾。风入芳帷散，缸华兰殿明。
想折中园草，共知千里情。行云故乡色，赠此一离声。
年华豫已涤，夜艾赏方融。新萍时合水，弱草未胜风。
闺幽瑟易响，台迥月难中。春物广馀照。兰萱佩未穷，
涟漪映馀雪，严城限深雾。清寒起潺门，东风急池树。
神居望已肃，徘徊举冲趣。栖归如迟咏，丘山不可屡。